ЩIыналъэм щыIэ эпидемиологие щытыкIэр
Къэрал къулыкъущIапIэхэм
КъБР-м и Iэтащхьэ КIуэкIуэ Казбек бадзэуэгъуэм и 6-м иригъэкIуэкIащ Къэбэрдей-Балъкъэр Республикэм щыIэ эпидемиологие щытыкIэм теухуа зэIущIэ.
Абы хэтащ «Роспотребнадзор»-м и Управленэу КъБР-м щыIэм и унафэщI Пагуэ Жыраслъэн, КъБР-м и Правительствэм и УнафэщIым и къуэдзэ Хъубий Марат, КъБР-м узыншагъэр хъумэнымкIэ и министр Къалэбатэ Рустам, муниципальнэ зэгухьэныгъэхэм я Iэтащхьэхэр.
COVID-19 узыфэр къызэрежьэрэ республикэм щыщу ар цIыху 25178-м къащеуэлIауэ ятхащ 2021 гъэм бадзэуэгъуэм и 6-м ирихьэлIэу, иужьрей жэщ-махуэм цIыху 48-м къапкърыхьащ. Мы зэманым госпиталхэм медицинэ дэIэпыкъуныгъэ щагъуэт сымаджэ 459-м, абыхэм ящыщу 59-р реанимацэхэм щIэлъщ. ГоспиталитIым псори зэхэту гъуэлъыпIэ 580-рэ щIэтщ.
Къэбэрдей-Балъкъэрым вакцинэр цIыху 78930-м щыхалъхьащ, етIуанэ хэIугъуэр 43284-м ирахьэлIащ. Зы тхьэмахуэ зэхуакум къриубыдэу мастэр цIыху мин 14-м щIигъум зыхрагъэлъхьащ.
Зыгъэпсэхугъуэ махуэ ямыIэу республикэм щолажьэ мастэ щыхаIу щIыпIэ 51-рэ, зи ныбжь хэкIуэтауэ е я узыншагъэм къимыхьу абыхэм емыкIуэлIэфхэм, апхуэдэу IуэхущIапIэхэм медицинэ лэжьакIуэхэр кIуэурэ халъхьэ мастэр. Мы зэманым цIыхухэм хаIу «Спутник-V» урысей вакцинэр. Бадзэуэгъуэм и пэщIэдзэм республикэм апхуэдэу мастэ 8800-рэ къаIэрыхьащ, ахэр вакцинэ щыхалъхьэ щIыпIэхэм трагуэшащ. Коронавирусым пэщIэт мастэ иджыри республикэм къыхуэкIуэнущ.
КъБР-м и Iэтащхьэмрэ Правительствэмрэ я пресс-IуэхущIапIэ.
